În Oradea, ca în lagărele de concentrare! Cunoscutul retailer Lidl Romania şi-a înconjurat cu un gard electric un teren viran din strada Oneştilor 19 pe care urmează să demareze o investiţie.

Pe gardul din sârmă împletită sunt montate în partea dinspre pista pentru biciclete şi trotuar indicatoare cu mesajul: "Nu atingeţi, pericol de electrocutare!", fără să se specifice tensiunea la care ar fi racordată instalația.

Informația a fost sesizată BIHOREANULUI de mai mulți locuitori, revoltați de apariţia unui gard electric într-o zonă atât de tranzitată.

"Cum se poate monta un gard electric în oraş lângă pista pentru biciclete pe care pot să circule şi copii?", a reclamat un orădean îngrijorat că amenajarea ar putea pune în pericol siguranţa trecătorilor.

Orădeanul a sesizat inclusiv Poliţia Locală, care s-a deplasat la faţa locului.

"Pentru amplasamentul din strada Oneştilor 19, autorizaţia de construire a fost obţinută de firma Lidl pentru împrejmuirea cu un gard cu plasă. În autorizaţia de construire nu se face însă referire la faptul că ar fi vorba de un gard electric", a declarat pentru BIHOREANUL purtătorul de cuvânt al municipalităţii, Anca Grama.

Potrivit acesteia, agenţii Poliţiei Locale au somat proprietarul amplasamentului să dezafecteze instalaţia electrică de pe gard şi să demonteze indicatoarele cu mesajul "pericol de electrocutare".

"Poliţia Locală l-a somat pe reprezentantul societăţii să îndepărteze instalaţia electrică şi indicatoarele de pe gard şi l-au invitat pentru joi la sediu pentru lămurirea situaţiei", a mai spus Grama.

BIHOREANUL a verificat marţi situaţia la faţa locului şi, chiar dacă însemnele de avertizare "Nu atingeţi, pericol de electrocutare!" erau încă pe gard, împrejmuirea nu era electrificată.

Firma Lidl Romania a obţinut autorizaţie de construire pentru gardul de sârmă în decembrie 2018. Împrejmuirea are un caracter provizoriu până la realizarea unei investiţii pe terenul în prezent liber de orice construcţie.

UPDATE:

Într-un punct de vedere transmis redacției, conducerea Lidl a precizat că gardul nu este unul electrificat, ci este un simplu gard metalic, și nu reprezintă un pericol pentru trecători.

Citiți și articolul: Nu curentează! Gardul Lidl a fost marcat cu "pericol de electrocutare" la cererea Electrica